Eiropas Parlamenta rezolūcija par situāciju Dārfūrā



Oficiālais Vēstnesis 306 E , 15/12/2006 Lpp. 0397 - 0399



P6_TA(2006)0387 Situācija Dārfūrā Eiropas Parlamenta rezolūcija par situāciju Dārfūrā Eiropas Parlaments, - ņemot vērā iepriekšējās rezolūcijas par situāciju Sudānā un Dārfūrā, - ņemot vērā attiecīgās ANO Drošības padomes rezolūcijas un īpaši ANO Drošības padomes 2006. gada 31. augusta Rezolūciju Nr. 1706, - ņemot vērā Āfrikas Savienības 2004. gada aprīļa lēmumu izveidot Āfrikas misiju Sudānā, - ņemot vērā, ka 2006. gada 17. septembris ir vispasaules diena, kas veltīta Dārfūrai, - ņemot vērā 2006. gada 5. maijā Abujā, Nigērijā parakstīto Dārfūras miera līgumu, - ņemot vērā Reglamenta 103. panta 4. punktu, A. tā kā konflikts Dārfūras reģionā starp valdības spēkiem, valdību atbalstošām vienībām un nemierniekiem, neskatoties uz 2006. gada 5. maijā parakstīto Dārfūras miera līgumu, pēdējo trīs gadu laikā ir novedis pie 200000 cilvēku bojāejas un vairāk nekā 2 miljoniem valstī pārvietotām personām un bēgļiem; B. tā kā Dārfūras miera līgums, neskatoties uz ANO īpašā pārstāvja Jan Pronk apgalvojumu, ka tas "būtībā ir miris", joprojām ir pamats stabilitātei, mieram un samierināšanai Dārfūrā; C. tā kā saskaņā ar ANO ārkārtas palīdzības koordinatora Jan Egeland teikto humanitārā un drošības situācija Dārfūrā ir vissliktākajā situācijā kopš 2004. gada un humānās palīdzības pieejamība turpina pasliktināties tiktāl, ka daži Dārfūras apgabali ir nepieejami humānās palīdzības sniedzējiem, kas nozīmē, ka tūkstošiem Dārfūras iedzīvotāju nav pieejama palīdzība; D. tā kā reģionā joprojām visas puses pārkāpj vienošanos par uguns pārtraukšanu, bieži vien vēršot vardarbību pret civiliedzīvotājiem, un tā kā nesenā militārā attīstība Dārfūrā un valdības spēku nostiprināšanās reģionā ir novedusi pie cīņu atsākšanās Ziemeļdārfūrā; E. tā kā ANO "pienākums aizsargāt" paredz gadījumā, ja "valsts iestādes uzskatāmi nespēj aizsargāt savus iedzīvotājus no genocīda, kara noziegumiem, etniskās tīrīšanas un noziegumiem pret cilvēci", ANO Drošības padome var atbilstīgi VII nodaļai lemt par militāro spēku nosūtīšanu; F. tā kā ANO Drošības padome savā Rezolūcijā Nr. 1706 ir atļāvusi līdz 22500 miera uzturēšanas kareivjiem un policijas virsniekiem pārņemt operācijas Dārfūrā no Āfrikas misijas Sudānā, atkārtoti paužot apņemšanos pilnībā ievērot Sudānas suverenitāti, vienotību un teritoriālo vienotību; G. tā kā Sudānas valdība turpina bloķēt šādu ANO spēku ienākšanu Sudānā; H. tā kā Dārfūras konflikts un izvairīšanās no soda arvien vairāk ietekmē stabilitāti Centrālāfrikā, kā arī apdraud mieru un drošību pasaulē; I. tā kā Āfrikas Savienība ar 2006. gada 20. septembra lēmumu ir pagarinājusi pašreizējo miera uzturēšanas spēku pilnvaras Dārfūrā līdz 2006. gada beigām, ANO ir uzņēmusies sniegt turpmāku materiāli tehnisko atbalstu Āfrikas misijai Sudānā: J. tā kā ANO Drošības padome 2005. gada martā ir vērsusies Starptautiskajā krimināltiesā par situāciju Dārfūrā, 1. prasa Sudānas valdībai atļaut ANO miera uzturēšanas spēkiem ienākt Dārfūrā atbilstīgi ANO Statūtu VII nodaļai; 2. uzsver, ka Sudāna nav spējusi īstenot "pienākumu aizsargāt" savus iedzīvotājus un tādēļ tai saskaņā ar ANO Drošības padomes Rezolūciju Nr. 1706 ir jāļauj valstī ienākt ANO spēkiem; aicina ANO Drošības padomi izdarīt spiedienu uz Sudānas iestādēm, lai tās atļautu izvietot Dārfūrā jau agrāk sankcionētu ANO misiju ar VII nodaļā skaidri noteiktām pilnvarām un paplašinātām iespējām, ko šādai misijai paredz ANO Drošības padomes Rezolūcija Nr. 1706; 3. prasa, lai Sudānas iestādes ne vien neliktu šķēršļus ANO misijas izvietošanai un darbībām Dārfūrā, bet arī radītu apstākļus, kas nepieciešami šīs misijas efektīvai darbībai; uzsver, ka prasību neizpildes gadījumā Sudānas valdība tiks sodīta; 4. aicina starptautisko sabiedrību un visas iesaistītās puses paredzēt veidus, kā efektīvi un ātri sniegt ieguldījumu ANO misijas Dārfūrā veiksmīgā darbībā un krīzes atrisināšanā; 5. aicina Ķīnu un Krieviju sniegt pozitīvu ieguldījumu ANO centienos nodrošināt ANO miera uzturēšanas spēku izvietošanu un veiksmīgi izmantot savu lomu reģionā, lai veicinātu šīs misijas izvietošanu un novērstu jebkādu asinsizliešanu; 6. šajā sakarā aicina Ķīnu papildināt Ķīnas un ES 2006. gada 9. septembra kopīgo paziņojumu, kurā līderi uzsvēra, ka Āfrikas Savienības veiktās operācijas nodošana ANO veicinātu miera nodibināšanu Dārfūrā; prasa Ķīnas valdībai rīkoties atbilstīgi šim paziņojumam, izmantojot savu ietekmi uz Sudānu, lai pārliecinātu tās valdību ielaist valstī ANO miera uzturēšanas spēkus; 7. aicina Arābu līgu pārtraukt iecietīgo attieksmi pret Sudānas nepiekāpīgo pretošanos nepieciešamībai pēc ANO miera uzturēšanas spēkiem; 8. atgādina ANO apņemšanos pēc genocīda Ruandā efektīvāk uzņemties savu politisko atbildību Āfrikā; 9. aicina ES prasīt nekavējoties izveidot lidojumu aizlieguma zonu virs Dārfūras atbilstīgi ANO Drošības padomes Rezolūcijai Nr. 1591 (2005); prasa starptautiskajai sabiedrībai uzturēt kontaktus ar Čadu, lai apspriestu lidojumu aizlieguma zonas ieviešanu no Austrumčadas; 10. nosoda uguns pārtraukšanas pārkāpumus, ko veic visas iesaistītās puses, un īpaši vardarbību pret civiliedzīvotājiem un humānās palīdzības izvēlēšanos par mērķi; 11. aicina visas iesaistītās puses, tostarp Sudānas valdību, nekavējoties pārtraukt militāro darbību Dārfūrā, ievērot vienošanos par uguns pārtraukšanu un ievērot un īstenot apņemšanās saskaņā ar Dārfūras miera līgumu; 12. aicina tos, kas vēl nav parakstījuši Dārfūras miera līgumu, to izdarīt un apņemties īstenot šo līgumu; 13. aicina veikt pasākumus, lai atjaunotu uzticību, piemēram uzsākt, "Dārfūras—Dārfūras" dialogu un konsultācijas, kurās piedalītos visas konfliktā iesaistītās puses, kā arī pilsoniskā sabiedrība; 14. atzīmē Āfrikas Savienības misijas pagarināšanu Sudānā līdz 2006. gada beigām; uzsver, ka ir nekavējoties jāpaplašina šo spēku pilnvaras un uzdevumi un jānodrošina pietiekams finansējums, kā arī materiāli tehniskais atbalsts, ļaujot efektīvi palīdzēt īstenot Darfūras miera līgumu; 15. aicina ES un citus starptautiskos dalībniekus īpaši rīkoties vērsties pie ANO un Āfrikas Savienības, lai nodrošinātu miera uzturēšanas spēkiem iespējas ātri reaģēt uz uguns pārtraukšanas pārkāpumiem un visu pušu provokācijām; 16. aicina ES, ASV un citus starptautiskos dalībniekus piemērot sankcijas jebkurai pusei, tostarp valdībai, ja tā pārkāpj uguns pārtraukšanu vai uzbrūk civiliedzīvotājiem, miera uzturētājiem vai humānās palīdzības operācijās iesaistītajām personām, kā arī veikt visus nepieciešamos pasākumus, lai ar Drošības padomes sankciju režīmu palīdzētu pārtraukt nesodāmību; 17. aicina Sudānas valdību un starptautisko sabiedrību pilnībā sadarboties ar Starptautisko krimināltiesu, lai pārtrauktu nesodāmību; 18. aicina visus ANO Drošības padomes pastāvīgos locekļus uzņemties globālu atbildību un nelikt šķēršļus nekādiem pasākumiem, ar kuriem paredzēts veicināt mieru, drošību un stabilitāti Sudānas Dārfūras reģionā, bet gan atbalstīt un veicināt visus atbilstīgos pasākumus ilgstošai konflikta atrisināšanai; 19. aicina visas iesaistītās puses, jo īpaši Sudānas valdību, pilnībā garantēt drošu un netraucētu humānās palīdzības personāla piekļuvi Dārfūrā visiem, kam tā ir nepieciešama, kā arī drošu un netraucētu humānās palīdzības piegādi, jo īpaši valsts iekšienē pārvietotajām personām un bēgļiem; 20. aicina būtiski palielināt starptautiskās sabiedrības sniegtās humānās palīdzības apjomu gandrīz trīs miljoniem cilvēku, kas ir pilnībā atkarīgi no starptautiskās palīdzības sniegtās pārtikas, pajumtes un medicīniskās aprūpes; 21. uzdod tā priekšsēdētājam nosūtīt šo rezolūciju Padomei, Komisijai, ĀKK—ES Ministru padomei, Sudānas valdībai, Āfrikas Savienībai un ANO Ģenerālsekretāram. --------------------------------------------------